Netcare se Gauteng-hospitale onder drukFoto ter illustrasie: Go Nakamura/Getty Images/AFP) Die hospitaalgroep Netcare sê sy Gautengse hospitale is onder druk weens die toename van Covid-19-gevalle en gevolglike hospitaalopnames. Jacques du Plessis, besturende direkteur van Netcare se hospitaalafdeling, sê Netcare pas tans sy strategie aan om die gesondheidsorghulpbronne op die doeltreffendste manier te benut waar dit ook al nodig is. “Met ons ervaring van oorvol hospitale tydens die eerste en tweede vlaag van infeksies is Netcare-hospitale goed toegerus en het hulle die kapasiteit om gesondheidsdienste so effektief en doeltreffend moontlik vir ons pasiënte te laat werk,” sê Du Plessis. Netcare se hospitale in ander provinsies toon nog nie so erge styging in hospitaalopnames nie, maar is op ŉ hoë gereedheidsgrondslag. “Netcare het besluit om besoektye by sy hospitale af te las, behalwe in uitsonderlike gevalle waarvoor spesiale toestemming verkry moet word. Soek vroegtydig hulp Du Plessis sê mense moet mediese hulp kry sodra hulle begin siek voel of enige Covid-19-simptome toon. Hy sê dit sal help om die hoeveelheid hospitaalopnames te verminder. Dr. Billy van der Merwe, besturende direkteur van Netcare se afdeling vir primêre sorg, sê Medicross se mediese sentrums het uitgebreide voorsorgmaatreëls getref om pasiënte, gesondheidswerkers en personeel gemaklik te laat voel om aan te klop vir mediese hulp indien nodig. Netcare het ook aanlyn konsultasies beskikbaar gestel waar pasiënte telefonies of deur middel van ’n video-oproep sy of haar huisdokter kan kontak en die nodige mediese hulp te kry. “Dit is altyd beter om veilig te wees. Mense wag soms te lank voordat hulle mediese hulp kry,” sê Shalen Ramduth, nasionale bedryfsdirekteur van Netcare 911. Ramduth sê Netcare 911 se nasionale noodsentrum is toegerus en gereed om kundige hulp en raad 24 uur per dag te verleen indien iemand onseker is oor die vlak van mediese sorg wat hulle benodig. Noodgevalle Ramduth sê indien iemand sukkel om asem te haal of enige ander simptome toon wat op ŉ mediese noodgeval dui, is mediese nooddienste – soos Netcare 911 en die noodafdelings – daar om die nodige hulp te bied. “Pasiënte wat dringend hulp by die hospitaal se noodafdelings benodig, word so gou as moontlik beoordeel en gehelp. Alternatiewelik kan hulle na ander fasiliteite verwys word.” Du Plessis sê as deel van Netcare se rampbestuursbeplanning het hulle tydelike eenhede by sekere hospitale in Gauteng op die been gebring om bykomende noodpasiënte te akkommodeer. Dit sal die las op die ongevalle-afdeling by die hospitaal verlig en die stabilisering van pasiënte voor hospitaalopname moontlik maak. “Hierdie eenhede is toegerus met suurstof, die nodige medikasie en toerusting asook persoonlike beskermende toerusting vir dokters en verpleegpersoneel.”